สังคมข่าวหุ้น
ดัชนีปิดบวกเป็นวันที่สอง +6.99 จุด มาที่ 1,546.31 จุด มูลค่าการซื้อขาย 56,072 ล้านบาท ส่วนแนวโน้มวันนี้อาจจะต้องระวังแรงขายทำกำไร
ดัชนีปิดบวกเป็นวันที่สอง +6.99 จุด มาที่ 1,546.31 จุด มูลค่าการซื้อขาย 56,072 ล้านบาท ส่วนแนวโน้มวันนี้อาจจะต้องระวังแรงขายทำกำไร
21 ก.ค. 2565

ดัชนีปิดบวกเป็นวันที่สอง +6.99 จุด มาที่ 1,546.31 จุด มูลค่าการซื้อขาย 56,072 ล้านบาท ส่วนแนวโน้มวันนี้อาจจะต้องระวังแรงขายทำกำไร เพราะมองไปข้างหน้ายังไม่เห็นปัจจัยบวกชัดเจน ดัชนียังเป็นไซด์เวย์ดาวน์ ส่วนวานนี้ที่บวกขึ้นมาได้ช่วงภาคบ่าย มาจากแรงซื้อกลับหุ้นในกลุ่มธนาคารนำโดย แบงก์ไทยพาณิชย์ SCB หลังราคาลงมาลึกที่ระดับ 90.00 บาท บวกกับมีแรงบวกจากผลประกอบการที่ออกมาตามเป้า
กสิกรไทย KBANK ราคาหุ้นน่าจะยังอยู่บริเวณ 140.00 บาท บวก/ลบ แม้ผลประกอบการที่ออกมามีกำไร 1.07 หมื่นล้านบาท เพิ่มขึ้น 21% หากเทียบกับไตรมาส 2/2564 แต่หุ้นยังได้รับเซนติเมนต์เชิงลบจากการเข้าไปลงทุนในสินทรัพย์ดิจิทัล และแม้เงินทุนที่เข้าไปลงทุนจะมีจำนวนไม่มากนัก แต่อย่างว่าล่ะ เวลากลุ่มธุรกิจไหนมีผลกระทบเชิงลบ นักลงทุนเขาจะมองไปทั้งกลุ่ม ทำให้มีแรงขายเพื่อปรับพอร์ต รอดูฝุ่นหายตลบ แล้วอาจจะค่อย ๆ วกกลับเข้ามาซื้อ
หุ้น บมจ.สบาย เทคโนโลยี SABUY ปิดบวก 2 วัน ยังไม่เป็นสิ่งบ่งบอกว่า เริ่มกลับมาเป็นขาขึ้นแล้ว เพราะคิดว่า หลังจากเมื่อวันก่อนหน้านี้ที่ราคาลงมาปิด 15.80 บาท แล้ววันถัดมาราคาหุ้นดีดกลับมาบวก 0.60 บาท น่าจะมีแรงขายออกเพื่อตัดขาดทุนกันค่อนข้างมาก ทำให้เมื่อวานนี้ ราคาวิ่งได้ค่อนข้างชิล ๆ ซักหน่อย แต่ยังบอกไม่ได้ว่า หุ้นกลับเข้าเป็นขาขึ้นหรือยัง (ขึ้นอยู่กับเจ้ามือ) เพื่อเก็งกำไรเกี่ยวกับผลประกอบการงวดไตรมาส 2/2565 ที่ บล.บัวหลวง คาดไว้ว่า จะเติบโต 300% (บวก/ลบ)
JMART วันก่อนหน้านี้ มาร์เก็ตแคปลงไปเหลือ 64,534 ล้านบาท อยู่อันดับ 50 ใน SET50 พอดี ส่วนวานนี้ราคาดีดกลับขึ้นมาได้ ปิด 47.00 บาท  +1.75 บาท เปลี่ยนแปลง +3.87% ทำให้แคป ณ ราคาปิดวานนี้ขึ้นมาเป็น 67,031 ล้านบาท ดังนั้น หากเจ มาร์ท ทำให้ขึ้นมาอยู่ในโซนที่ค่อนข้างปลอดภัยที่จะไม่หลุด SET50 ในวันจันทร์นี้หลังจากหุ้น บมจ.ไทยประกันชีวิต หรือ TLI เข้าเทรด และจะเข้าคำนวณดัชนีฯ แบบ Fast Track ราคาหุ้นเจ มาร์ทจะต้องยืนเหนือ 47.00 บาทให้ได้ถึงเย็นวันจันทร์ที่ 25 ก.ค. 2565 ดังนั้น 47.00 บาท จึงเป็นแนวรับที่แกร่ง เล่นเก็งกำไรระยะสั้นได้
แต่หากหุ้น “กรุงเทพประกันชีวิต” BLA และ IRPC มีการขยับขึ้นมาในวันศุกร์ และวันจันทร์นี้  เราคงเห็นการขยับขึ้นของหุ้นเจ มาร์ทได้อีก เพื่อที่จะรักษาสถานภาพเป็นหุ้นในกลุ่ม SET50 ต่อไป มีแนวต้าน 50.00 บาท ซึ่งคงต้องมาดูกันว่า ผู้ดูแลสภาพคล่องของหุ้น JMART IRPC BLA ใครจะมีกระสุนหรือเงินหน้าตัก เพื่อที่จะเข้ามาประคองราคา ดันมาร์เก็ตแคปเอาไว้มากกว่ากัน อย่ากระพริบตาเลยล่ะ เพราะหากหุ้นตัวไหนหลุด หุ้นตัวนั้นจะถูกกองทุนทั้งประเภท Active Fund และ Passive Fund ขายออกมาแน่นอน
ขณะกำลังเขียนต้นฉบับช่วงหัวค่ำวานนี้ ราคาน้ำมันดิบย่อตัวลงมาอีก น่าจะกดดันหุ้นในกลุ่มน้ำมัน นำโดย PTT PTTEP TOP ส่วน PTT หรือพี่ปอแนวรับสำคัญคือ 33.00 บาท น่าจะค่อนข้างแข็งแกร่ง แต่หากราคาหุ้นพี่ปอหลุด 33.00 บาท จะมีแนวรับถัดไปคือ 32.50 บาท แต่ยังเชื่อว่า ที่ระดับราคา 32.50-33.00 บาท มีแรงเข้ามารับซื้อค่อนข้างมากแน่นอน เป็นแรงรับที่ค่อนข้างปลอดภัย กลัวแต่ว่า ราคาจะลงมาไม่ถึงบริเวณดังกล่าวน่ะสิ
วันนี้ (22 ก.ค.)ตลาดหลักทรัพย์ รับหลักทรัพย์ตราสารแสดงสิทธิในหลักทรัพย์ต่างประเทศ หรือ DR ที่อ้างอิงบริษัท บีวายดี จำกัด และ DR ที่อ้างอิงบริษัท เสียวหมี่ คอร์ปอเรชั่น จำกัด ออกโดย ธนาคารกรุงไทย จำกัด (มหาชน) พร้อมซื้อขายในตลาดหลักทรัพย์ฯ 22 ก.ค.นี้ โดยใช้ชื่อย่อในการซื้อขายหลักทรัพย์ว่า “BYDCOM80” และ “XIAOMI80” ตามลำดับ